Foreldrar barna í Fossvogsskóla krefjast þess að Reykjavíkurborg setji lausn á mygluvandanum í skólanum í forgang. Faðir drengs í skólanum hefur tilkynnt borgina til barnaverndaryfirvalda.
Foreldrar segja sýnatöku Náttúrufræðistofnunar Íslands og minnisblöð frá Verkís sýna að þrátt fyrir ítarleg þrif og sótthreinsun sé enn að finna gró og mengun af völdum hættulegra myglutegunda í skólanum.
Í samtölum fréttastofu við foreldra barna sem hafa veikst kemur ítrekað fram að samskiptin við borgina hafi orðið til þess að traust sé þorrið.
Ingvar Páll Ingason faðir drengs í Fossvogsskóla hefur tilkynnt barnaverndaryfirvöldum um það sem hann kallar ofbeldi Reykjavíkurborgar gagnvart barninu með því að ekki hafi fengist úrlausn vegna mygluvandans í skólanum. Hann segir að samkvæmt barnaverndarlögum beri að tilkynna til barnaverndarnefnda sé ástæða til að ætla að heilsu og þroska barns sé stofnað í alvarlega hættu.
Ingvar segir forsvarsmenn Reykjavíkurborgar hafa reynt að gera sem minnst úr málinu og stundi hártoganir um vísindalegar staðreyndir.
Faðir barns í Fossvogsskóla hefur tilkynnt Reykjavíkurborg til barnaverndaryfirvalda vegna mygluvanda í skólanum. 